Pia Christmas-Møller (KF), 2002-10-03:
Det, jeg fik at vide af miljøministeren her, var faktisk, at Socialdemokratiet har været fuldt indforstået med den arbejdsprocedure, som er lagt, nemlig at man har nedsat tre arbejdsgrupper, som skal se på de forskellige problemstillinger forud for udarbejdelsen af et fælles udspil til forhandlinger.
Det er aftalt med den socialdemokratiske ordfører på området, så jeg synes ærlig talt, det er temmelig grotesk at høre fru Pernille Blach Hansen fare frem med bål og brand her, som om Socialdemokratiet har svarene på problemerne, og som om man har lagt op til en anden arbejdsgang.
Det har man ikke, man er indforstået, og det var det, jeg fik at vide af miljøministeren for et øjeblik siden.
Vi tager faktisk de her problemer så alvorligt, at vi ikke mener, man skal skøjte hen over dem i nogle meget få sekunders indlæg her under Folketingets åbningsdebat.
Man kan tilgive hr. Holger K. meget, fordi hans parti aldrig har haft regeringsposition, men der er altså forskel på, hvordan man kan øve indflydelse, når man har en regeringsposition, og når man har oppositionsposition.
Hr. Per Stig Møller har som oppositionspolitiker adskillige gange utrætteligt år ud og år ind promoveret menneskerettighederne, punket de forskellige diktatorer rundt omkring i verden, som ikke har levet op til menneskerettighederne.
Nu er hr. Per Stig Møller blevet udenrigsminister i en borgerlig regering, som på præcis samme måde prioriterer menneskerettighederne overordentlig højt.
Det behøver man ikke at gøre i den store offentlighed.
Der er meget større effekt, når hr. Per Stig Møller som udenrigsminister stiller krav om på Danmarks vegne, at man som betingelse for samarbejdet med Iran har en fortløbende dialog om menneskerettighederne.
Det er der meget mere virkning og perspektiv i.
På samme måde har udenrigsministeren så sent som i sidste uge over for Kina i en møderække med dem rejst menneskerettighedsspørgsmålene.
På samme måde har udenrigsministeren rejst menneskerettighedsspørgsmål i relation til Tjetjenien i dialog med Putin.
Det er der meget mere perspektiv i, det er jeg nødt til at sige, så menneskerettighedsspørgsmålet er ikke på nogen måde blevet svigtet.
Jeg ved ikke, hvor mange gange jeg skal sige det til hr. Keld Albrechtsen, men det er faktisk sådan, at der er aftalt en handleplan.
Det er aftalt at nedsætte tre arbejdsgrupper, og der er ikke lagt nogen som helst politiske bindinger på de arbejdsgrupper.
De har frit slag til at komme frem med, at det kan være afgiftsinstrumentet, der kan anvendes, at det kan være kvoter, der kan anvendes som middel, og at det kan være regionale virkemidler.
Man kan komme med lige præcis de ideer og de forslag til instrumenter til løsning af problemerne, som man mener er de rigtige.
Det er altså aftalt, at man skal vurdere sagen i tre forskellige arbejdsgrupper, og derefter skal man formulere et oplæg til den politiske proces.
Det har man aftalt med partierne, og derfor står jeg uforstående over for hr. Keld Albrechtsens angreb her i dag, må jeg sige.
Vi er optaget af det her, men vi ønsker at føre miljøpolitik på et solidt fundament.
Det er måske så meget i modsætning til den tidligere regering, at det i den grad er svært at forstå for hr. Keld Albrechtsen, men det beklager jeg så.